Denel gaan aansoek om likwidasie teenstaan | Netwerk24
Deur William Horne 08 Junie 2021 12:33
Denel gaan nie toelaat dat die Swede hom likwideer nie.
Die Denel Land Systems LCT-30 Badger wat veronderstel was om die weermag se Ratels te vervang. Foto: South African Defence Industry Database
Die staat se wapentuigvervaardiger probeer 'n "minlike" skikking met die Sweedse groep Saab Grintek bereik, het Denel Dinsdag in 'n verklaring op die JSE se nuusdiens, Sens, gesê.
Maar indien dit nie moontlik is nie, sal Denel sy regspan gebruik om die aansoek te beveg.
Saab Grintek, Suid-Afrikaanse filiaal van die Sweedse maatskappy Saab, het in Mei 'n aansoek by die hooggeregshof in Pretoria ingedien om Denel weens wanbetaling van R126 miljoen te likwideer.
Denel, wat al vir jare tegnies insolvent is, weier dat hy gelikwideer word.
Maar Denel skuld steeds nog meer as dié bedrag aan sy werknemers, wat laas in Mei 2020 ten volle betaal is.
Die bedrag wat Denel aan sy werknemers skuld beloop nou al meer as R500 miljoen, het Pravin Gordhan, minister van openbare ondernemings, in Mei gesê.
Derek Mans, Solidariteit se woordvoerder vir lugvaart en verdediging, wat baie werknemers by die maatskappy verteenwoordig, het Sondag aan Netwerk24 gesê daar is waarskynlik nog baie aansoeke vir likwidasie op pad.
Denel wag op broodnodige herkapitalisering vanaf die staat sodat hy kan aanhou projekte finansier.
Kgathatso Tlhakudi, direkteur-generaal van die departement van openbare ondernemings, het onlangs aan die parlement gesê Denel sal beslis 'n reddingsboei benodig, berig Fin24.
Hy sê die departement is bemoedig deur die wapentuigvervaardiger se nuwe omkeerplan en stappe vir herstrukturering, maar hulle is nou in gesprekke om die nodige finansiering vir Denel te bekom.